จากประกาศของตลาดหลักทรัพย์แห่งประเทศไทย
เรื่องการเปิดเผยข้อมูลและวิธีการของบริษัทจดทะเบียนในรายการที่เกี่ยวโยงกัน พ.ศ. 2546
และต่อมา ตลาดหลักทรัพย์ฯ ได้มีประกาศเรื่อง
การเปิดเผยข้อมูลและการปฏิบัติการของบริษัทจดทะเบียนในรายการที่เกี่ยวโยงกัน(ฉบับที่ 2) ปี
พ.ศ.2547 นั้น

สาระสำคัญโดยรวม ได้แบ่งเป็นบุคคลที่เกี่ยวโยงกัน และ ประเภทของรายการที่เกี่ยวโยงกัน
ซึ่งสามารถสรุปโดยคร่าวๆได้ดังนี้

รายการที่เกี่ยวโยงกัน

หมายถึง รายการระหว่างบริษัทจดทะเบียนหรือบริษัทย่อยกับบุคคลที่เกี่ยวโยงกัน เช่นผู้บริหาร หรือ
ผู้ถือหุ้นใหญ่ หรือผู้มีอำนาจควบคุมบริษัทจดทะเบียน
รวมถึงบริษัทที่บุคคลดังกล่าวเป็นผู้ถือหุ้นรายใหญ่หรือเป็นผู้มีอำนาจควบคุมด้วย

บุคคลที่เกี่ยวโยงกัน

หมายถึง ผู้บริหาร ผู้ถือหุ้นใหญ่ ผู้มีอำนาจควบคุมของบริษัทจดทะเบียน หรือ
ผู้ที่มีความสัมพันธ์หรือมีส่วนได้เสียกับบุคคลดังกล่าว

ประเภทของรายการที่เกี่ยวโยงกัน แบ่งออกเป็น 5 ประเภทใหญ่ๆ ดังนี้

1. รายการค้าที่เป็นธุรกิจปกติของบริษัท คือ รายการทางการค้าที่บริษัทจดทะเบียนหรือบริษัทย่อย
กระทำเป็นปกติเพื่อประกอบกิจการ/การให้บริการ

2. รายการสนับสนุนธุรกิจปกติ คือ
รายการทางการค้าซึ่งบริษัทที่อยู่ในธุรกิจเดียวกันกับบริษัทจดทะเบียนหรือบริษัทย่อยมักกระทำเพื่อสนับสนุนรายการธุรกิจปกติของบริษัทตน

3. รายการเช่าหรือให้เช่าอสังหาริมทรัพย์สินระยะสั้น คือ
รายการเช่าหรือให้เช่าอสังหาริมทรัพย์ที่มีอายุสัญญาไม่เกิน 3 ปี
และไม่สามารถแสดงได้ว่ามีเงื่อนไขการค้าทั่วไป

4. รายการเกี่ยวกับสินทรัพย์หรือบริการ คือ รายการได้มาหรือจำหน่ายไปซึ่งสินทรัพย์
และ/หรือสิทธิในการได้มาหรือจำหน่ายไปซึ่งสินทรัพย์ การเช่า/ให้เช่าสินทรัพย์ การให้/รับบริการ

5. รายการความช่วยเหลือทางการเงิน คือ
รายการที่บริษัทจดทะเบียนหรือบริษัทย่อยรับหรือให้ความ

ช่วยเหลือทางการเงินกับบุคคลที่เกี่ยวโยงกัน

ปี 2545

1. บริษัท สุรพลอะควาคัลเจอร์ จำกัด มีการลดทุนจาก 160,000,000 บาท ราคาหุ้นละ 100
บาท เหลือ 40,000,000 บาท ราคาหุ้นละ 25 บาท จำนวนหุ้น 1,600,000 หุ้น

2.  บริษัท จันทบุรีมารีนฟาร์ม จำกัด มีการลดทุนจาก 265,000,000 บาท ราคาหุ้นละ 100 บาท

เหลือ 97,750,000 หุ้น ราคาหุ้นละ 35 บาท จำนวนหุ้น 2,650,000 หุ้น

3.  บริษัทฯ ได้จำหน่ายหลักทรัพย์บางส่วนของบริษัท สมโพธิ์ เจแปน ประกันภัย จำกัด

จำนวน 90,000 หุ้น ในราคาหุ้นละ 100 บาท ให้กับกรรมการบางท่านของบริษัทฯ
ซึ่งมีผลให้บริษัทฯ

มีสัดส่วนการถือหุ้นคงเหลือเพียง 19%

  ปี 2546

  ในการประชุมวิสามัญ ผู้ถือหุ้นของบริษัทย่อย คือ บริษัท สุรพลอะควาคัลเจอร์ เมื่อวันที่

6 และ26 กุมภาพันธ์ 2546 ที่ประชุมผู้ถือหุ้นของบริษัท ย่อยดังกล่าว
ได้มีมติพิเศษเป็นเอกฉันท์ให้มีการเพิ่มทุนจดทะเบียนของบริษัท จาก 40 ล้านบาท (1,600,000 หุ้น
มูลค่าหุ้นละ 25 บาท) เป็น 85 ล้านบาท (3,400,000 หุ้น มูลค่าหุ้นละ 25 บาท)
โดยออกหุ้นสามัญ และจำหน่ายหุ้นทั้งหมดให้กับบริษัทใหญ่ (บริษัท สุรพลฟู้ดส์ จำกัด (มหาชน) ณ
วันที่ 31 ธันวาคม 2546 บริษัทได้จ่ายชำระเงินลงทุนแล้วเป็นจำนวน 24.6 ล้านบาท
โดยที่บริษัทย่อยดังกล่าวยังไม่ได้เรียกชำระค่าหุ้นส่วนที่เหลืออีกจำนวน 20.4 ล้านบาท
หุ้นเพิ่มทุนดังกล่าวได้ทำการจดทะเบียนเพิ่มทุนกับกระทรวงพาณิชย์แล้วเมื่อวันที่

12 มีนาคม 2546

จากรายการที่เกี่ยวโยงข้างต้นนั้น บริษัทสุรพลอะควาคัลเจอร์ จำกัด เป็นบริษัทย่อยที่ทาง บริษัท
สุรพลฟู้ดส์ จำกัด (มหาชน) ถือหุ้นอยู่ 99.99%
ดังนั้นจึงเข้าหลักเกณฑ์ที่ได้รับการยกเว้นไม่ต้องทำรายงานแจ้งต่อตลาดหลักทรัพย์ (ประกาศ ที่ บจ
/ ป 22-00 ข้อ 8 (3) )

สรุปได้ว่าการดำเนินการของ บริษัท สุรพลฟู้ดส์ จำกัด (มหาชน) ในเรื่องของรายการที่

เกี่ยวโยงกันประจำปี 2546 ได้รับยกเว้นไม่ต้องจัดทำรายงานต่อตลาดหลักทรัพย์แห่งประเทศไทย

  ปี 2547

เมื่อวันที่ 1 พฤศจิกายน 2547 บริษัท สุรพลฟู้ดส์ จำกัด (มหาชน)
ได้ทำรายการที่เกี่ยวโยงกันเกี่ยวกับการเช่าอาคารและบริการกับ นางสาวสรญา ว่องวัฒนโรจน์
โดยบริษัทฯ ได้ทำสัญญาเช่าอาคารชุดเซ็นทรัลซิตี้บางนาทาวเวอร์ 1 ออฟฟิศ ห้องชุดเลขที่
1093/131 ถนนบางนาตราด แขวงบางนา เขตพระโขนง กรุงเทพฯ พื้นที่ประมาณ 333
ตารางเมตร อายุสัญญา 2 ปี ตั้งแต่วันที่ 1 พฤศจิกายน 2547 ถึง วันที่ 31 ตุลาคม 2549

นางสาวสรญา ว่องวัฒนโรจน์ มีความสัมพันธ์เป็นบุตรของผู้บริหารของบริษัทฯ คือ

นายสุรพล ว่องวัฒนโรจน์ ซึ่งดำรงตำแหน่ง
ประธานเจ้าหน้าที่บริหารและเป็นผู้ถือหุ้นรายใหญ่และนางสาวสรญา ว่องวัฒนโรจน์
ยังเป็นผู้ถือหุ้นของบริษัทฯ โดยถือหุ้นในบริษัท สุรพลฟู้ดส์ จำกัด(มหาชน) จำนวน 1,350,000 หุ้น
คิดเป็นร้อยละ 0.50 ของจำนวนหุ้นที่จำหน่ายแล้วทั้งหมด

มูลค่ารวมของสิ่งตอบแทน หรือ มูลค่ารวมของรายการ เงื่อนไข อัตราดอกเบี้ย งวดการชำระ
และหลักประกัน มีดังต่อไปนี้

1. ค่าเช่ารวม 2,340,000 บาท โดยมีอัตราค่าเช่า ดังนี้

  - วันที่ 1 พฤศจิกายน 2547 ถึง วันที่ 31 ตุลาคม 2548 รวมระยะเวลา 1 ปี
  ชำระค่าเช่ารายเดือนๆ ละ 95,000 บาท

  - วันที่ 1 พฤศจิกายน 2548 ถึง วันที่ 31 ตุลาคม 2549 รวมระยะเวลา 1 ปี
  ชำระค่าเช่ารายเดือนๆ ละ 100,000 บาท

2. หลักประกันความเสียหาย และการปฏิบัติตามสัญญา เป็นจำนวนเงิน 190,000 บาท
(ซึ่งเงินจำนวนดังกล่าวจะได้รับคืนภายใน 30 วัน หลังจากสิ้นสุดสัญญาเช่า
ถ้าไม่มีความเสียหายใดๆ เกิดขึ้น)

3. มูลค่ารวมทั้งสิ้น 2,530,000 บาท

หลักเกณฑ์กำหนดราคาค่าเช่า

เนื่องจากบริษัทกำลังขยายตลาดในประเทศ
จึงจำเป็นต้องเพิ่มบุคลากรด้านการขายและการตลาดในประเทศจำนวนมาก
ทำให้สำนักงานที่จังหวัดสมุทรปราการไม่เพียงพอต่อการรองรับบุคลากร ดังนั้นบริษัทฯ
จึงเช่าสำนักงานแห่งใหม่ที่อาคารเซ็นทรัลซิตี้บางนาทาวเวอร์ 1
เพื่อความสะดวกในการเดินทางไปพบปะลูกค้า
เนื่องจากอยู่ไม่ไกลจากศูนย์กลางธุรกิจและเมื่อเปรียบเทียบราคาค่าเช่า, ค่าบริการ, สภาพอาคาร
ตลอดจนทำเลที่ตั้งกับสำนักงานให้เช่าอื่นๆ ในบริเวณใกล้เคียงกันแล้ว บริษัทฯ
เห็นว่าอาคารสำนักงานดังกล่าวมีความเหมาะสมมากที่สุด

เมื่อคำนวณมูลค่ารายการที่เกี่ยวโยงกันและเปรียบเทียบกับ มูลค่าสินทรัพย์ที่มีตัวตนสุทธิ(ณ 30
กันยายน 2547) สรุปว่าขนาดของรายการมีมูลค่า 0.24%

รายการดังกล่าวเป็นรายการเกี่ยวโยงกันตามประกาศคณะกรรมการตลาดหลักทรัพย์แห่งประเทศไทย
เรื่องการเปิดเผยข้อมูลและการปฏิบัติการของบริษัทจดทะเบียนในรายการที่เกี่ยวโยงกัน(ฉบับที่ 2)
ปี พ.ศ. 2547 ประเภทรายการเกี่ยวกับรายการเช่าหรืออสังหาริมทรัพย์ระยะสั้น
ระยะเวลาไม่เกิน 3 ปี บริษัทฯ จึงเปิดเผยข้อมูลต่อตลาดหลักทรัพย์แห่งประเทศไทย
ตามหลักเกณฑ์ที่กำหนดไว้แล้ว